MUUDETUD
29.04.2011 OTSUSEGA NR 114

KOLMANDA KOOSSEISU

OTSUS

Haapsalu,								22. juuni 2001 nr 115

Osaühingu Haapsalu Linna 
Spordibaasid asutamisotsus

Juhindudes kohaliku omavalitsuse korralduse seaduse paragrahvi 22 lõike 1 punktist 24, paragrahvi 35 lõigetest 1 ja 3 ning äriseadustikust ja Haapsalu põhimäärusest, Haapsalu Linnavolikogu otsustab:

1. Asutada Osaühing Haapsalu Linna Spordibaasid.

2. Osaühingu ärinimi on Osaühing  Haapsalu Linna Spordibaasid (edaspidi nimetatud osaühing).

3. Osaühingu asukoht on Haapsalu linn.

4. Osaühingu aadress on Lihula mnt 10, 90507 Haapsalu, Lääne maakond, Eesti Vabariik.

5. Osaühingu tegevusaladeks on:
5.1 spordi- ja kultuuriürituste ja treeninglaagrite korraldamine;
5.2 koostöö arendamine spordiklubide, -asutuste ja -ettevõtjatega Eestis ja teistes riikides;
5.3 majutusteenuse ja toitlustusteenuse osutamine osaühingu kasutuses olevate hoonete ja rajatiste baasil;
5.4 osaühingu omandis ja kasutuses oleva vara laenutamine  ja rentimine; 
5.5 jaekaubandus;
5.6 alkoholi jaemüük;
5.7 spordirajatiste ja –hoonete haldamine.

6. Osaühingu asutaja on Haapsalu linn. Asutaja aadress on Posti 34 90504 Haapsalu, Lääne maakond, Eesti Vabariik.

7. Osaühingu osakapitali suurus on 40 000 (nelikümmend tuhat) eesti krooni.

8. Osaühingul on üks osa nimiväärtusega nelikümmend tuhat Eesti krooni, osa annab osanikule ühe hääle. Osaühingu osa kuulub Haapsalu linnale.

9. Haapsalu linn tasub osaühingu osa eest rahalise sissemaksega summas nelikümmend tuhat Eesti krooni. Rahalise sissemakse täies ulatuses teeb Haapsalu linn asutamisel oleva osaühingu nimele avatud pangaarvele Eesti Ühispangas hiljemalt viis tööpäeva enne osaühingu äriregistrisse kandmise avalduse esitamist.

10. Osaühingul on üheliikmeline juhatus. Osaühingu juhatajaks tähtajaga kolm aastat on nimetatud Tarmo Tuisk, isikukood 35702144723, elukoht Lihula mnt 17-35, Haapsalu.

11. Osaühingul on kolmeks aastaks viieliikmeline nõukogu. Osaühingu nõukogu liikmeteks on Urmas Sukles (isikukood , elukoht Kuuse 26-52, Haapsalu), Tõnis Siir (isikukood , elukoht Kopli 18, Haapsalu), Tiit Aedmäe (isikukood , elukoht Kuuse 9, Haapsalu), Heino Tamm (isikukood , elukoht Nurme 5-12, Haapsalu), Kalju Aigro (isikukood , elukoht Suur-Liiva 5-3, Haapsalu).

12. Nõukogu liikmele tema töö eest nõukogu liikmena osaühingu esimesel majandusaastal tasu ei maksta.

13. Osaühingu asutamiskulude kavandatav suurus on 5000 Eesti krooni, kulud katab Haapsalu Linnavalitsus linnaeelarvevahendite arvelt.

14. Kinnitada Osaühingu Haapsalu Linna Spordibaasid põhikiri (lisatud).

15. Asutamisotsusele ja osaühingu põhikirjale on volitatud alla kirjutama Haapsalu Linnavolikogu esimees Andres Lipstok.

16. Osaühingu äriregistrisse kandmiseks esitab avalduse ja kirjutab sellele alla osaühingu juhataja Tarmo Tuisk.

17. Käesolev otsus jõustub 22. juunil 2001. a.

Kalju Aigro
Volikogu aseesimees

									KINNITATUD
								Haapsalu Linnavolikogu
								22. juuni 2001 otsusega nr 115	

OSAÜHING HAAPSALU LINNA SPORDIBAASID

PÕHIKIRI

Käesolev põhikiri on kinnitatud asutamisotsusega 22. juunil 2001. a.

OSAÜHINGU ÄRINIMI, ASUKOHT JA TEGEVUSALAD

1.	Osaühingu ärinimeks on Osaühing Haapsalu Linna Spordibaasid (edaspidi nimetatud osaühing).
2.	Osaühingu asukoht on Haapsalu linn ja aadress on Lihula mnt 10 Haapsalu 90507, Lääne maakond, Eesti Vabariik.
3.	Osaühingu asutaja on Haapsalu linn. Osaühingu asutamise, ühinemise, jagunemise ja lõpetamise otsustab ning osaühingu põhikirja ja selle muudatused kinnitab Haapsalu Linnavolikogu, nõukogu liikmed nimetab ja muid osaniku õigusi teostab Haapsalu Linnavalitsus.
4.	Osaühing on eraõiguslik juriidiline isik, mis on loodud osaühingu põhikirjaliste ülesannete täitmiseks.
5.	Osaühingu põhiülesanne on tema kasutuses olevate hoonete, rajatiste, inventari ning territooriumide haldamine , samuti tervisespordi ja tippspordi arendamiseks vajalike tingimuste loomine ning koolide kehalise kasvatuse tundide läbiviimiseks tingimuste kindlustamine osaühingu hallatava vara baasil.
6.	Osaühingu tegevusalad on:
6.1.	spordi- ja kultuuriürituste ja treeninglaagrite korraldamine;
6.2.	koostöö arendamine spordiklubide, -asutuste ja -ettevõtjatega Eestis ja teistes riikides;
6.3.	majutusteenuse ja toitlustusteenuse osutamine osaühingu kasutuses olevate hoonete ja rajatiste baasil;
6.4.	osaühingu omandis ja tema kasutuses oleva vara laenutamine ja rentimine;
6.5.	jaekaubandus;
6.6.	alkoholi jaemüük;
6.7.	spordirajatiste ja –hoonete haldamine.
7.	Osaühing võib teha kõiki tehinguid, mis on otseselt või kaudselt vajalikud tema tegevuse eesmärkide saavutamiseks. Osaühing võib omandada sama või sarnast liiki ettevõtteid või osaleda neis.
8.	Osaühingu majandusaasta algab 01. jaanuaril ja lõpeb 31. detsembril.
9.	Osaühing on asutatud määramata ajaks.
10.	Osaühingu osanike koosoleku funktsiooni täidab Haapsalu Linnavalitsus.
11.	Osaühingu vara tekib tema majandustegevuse käigus saadavast tulust, annetustest, kingitustest, pärandustest, sihtotstarbelistest eraldistest ja muust tulust.
12.	Osaühingule laekuvad rahalised vahendid võtab vastu juhataja ja kannab need osaühingu pangakontole. Raamatupidamine kajastab laekunud rahalised vahendid koheselt osaühingu raamatupidamisdokumentides.
13.	Osaühingule tekkinud varast moodustub osaühingu põhi- ja käibevara. Vara valdamise, kasutamise ja käsutamise korra kehtestab nõukogu oma otsusega.
14.	Osaühingu vara kasutatakse tema põhikirjaliste ülesannete täitmiseks. Vara käsutajaks on nõukogu poolt kehtestatud korras ja ulatuses juhataja.
15.	Osaühingu lõpetamise korral antakse vara, mis on järele jäänud peale võlausaldajate nõuete rahuldamist, üle Haapsalu linnale.
16.	Käesoleva põhikirjaga reguleerimata küsimused lahendatakse vastavalt kehtivale seadusandlusele.

OSAKAPITAL JA RESERVKAPITAL

17.	Osaühingu osakapital on 40 000 (nelikümmend tuhat) Eesti krooni.
18.	Osa nimiväärtus on 40 000 (nelikümmend tuhat) Eesti krooni
19.	Osakapitali võib suurendada või vähendada osaühingu osanike otsusega.
20.	Osakapitali suurendamise korral on osanikul väljalastavate osade omandamise õigus võrdeliselt tema osaga osakapitalis, kui osakapitali suurendamise otsusega ei ole ettenähtud teisiti.
21.	Osa eest võib tasuda rahalise sissemaksega. Rahalised sissemaksed tasutakse osaühingu pangaarvele. Osanik, kes viivitab sissemakse tasumisega üle määratud tähtaja, on kohustatud tasuma viivist tasumisega viivitatud summalt 0,25% iga viivitatud päeva eest.
22.	Reservkapital moodustatakse iga-aastastest puhaskasumi eraldistest, mille suuruseks on vähemalt 1/10 (üks kümnendik) osakapitali suurusest. Kuni nimetatud suuruse saavutamiseni kantakse reservkapitali igal aastal 1/20 puhaskasumist.

OSA VÕÕRANDAMINE, JAGAMINE JA KOORMAMINE

23.	Osa võõrandamine ja jagamine toimub kehtiva seadusandluse sätete kohaselt.
24.	Osa ei või pantida ega koormata kasutusvaldusega.

OSANIKU ÕIGUSED JA KOHUSTUSED

25.	Osanikul on õigus:
25.1.	Saada osa kasumist võrdeliselt tema osa nimiväärtusega;
25.2.	Võtta osa osanike koosolekutest isiklikult või esindaja kaudu;
25.3.	Osaleda osaühingu lõpetamisel allesjäänud vara jaotamisel;
25.4.	Saada juhatajalt teavet osaühingu tegevuse kohta ja tutvuda osaühingu dokumentidega, kui juhatajal ei ole alust eeldada, et see võib tekitada olulist kahju osaühingu huvidele;
25.5.	Valida ja olla valitud juhatuse liikmeks;
25.6.	Võrdsetel asjaoludel olla võrdselt koheldud.
26.	Osanik on kohustatud:
26.1.	Järgima osaühingu põhikirja, osanike otsuseid ning juhataja otsuseid;
26.2.	Hoiduma tegevusest, mis kahjustab osaühingu mainet ja majandustulemusi.

OSANIKE PÄDEVUS, OSANIKE KOOSOLEK, OSANIKE OTSUS

27.	Osanikud võtavad otsuseid vastu osanike koosolekul.
28.	Osanike pädevusse kuulub:
28.1.	põhikirja muutmine;
28.2.	osakapitali suurendamine ja vähendamine;
28.3.	nõukogu liikmete valimine ja tagasikutsumine;
28.4.	osa jagamine;
28.5.	majandusaasta aruande kinnitamine ja kasumi jaotamine;
28.6.	erikontrolli määramine;
28.7.	audiitori valimine;
28.8.	juhataja või nõukogu liikme või osaniku vastu nõude esitamise, samuti nõukogu liikmega tehingu tegemise ja selle tingimuste otsustamine ja selles nõudes või tehingus osaühingu esindaja määramine;
28.9.	osaühingu ühinemise, jagunemise, ümberkujundamise ja lõpetamise otsustamine;
28.10.	muude seadusega osanike pädevusse antud küsimuste otsustamine.
29.	Osanike koosolek on pädev vastu võtma otsuseid, kui sellel on esindatud üle poole osadega esindatud häältest.
30.	Osanike koosoleku kutsub kokku juhataja. Juhataja saadab osanikele koosoleku toimumise teate vähemalt üks nädal enne koosoleku toimumist.
31.	Juhataja kutsub kokku osanike koosoleku majandusaasta aruande kinnitamiseks ja kasumi jaotamiseks või juhtudel, kui:
31.1 osaühingul on netovara järel vähem kui pool osakapitalist või vähem kui 40 000 krooni ja majandusaasta aruande kinnitamist otsustava osanike koosoleku toimumiseni jääb rohkem kui kaks kuud või
31.2 koosoleku kokkukutsumist nõuab nõukogu või audiitor või
31.3 koosoleku kokkukutsumist nõuavad osanikud, kelle osadega on esindatud vähemalt 1/10 osakapitalist või
31.4 muudel juhtudel.
32.	Osanike koosolek protokollitakse.
33.	Osaniku häälte arv on võrdeline tema osa suurusega. Osa iga 40 000 krooni annab ühe hääle.
34.	Osanik võib osaleda koosolekul isiklikult või esindaja kaudu. Esindajale antud volikiri peab olema kirjalikus vormis.
35.	Osanike otsus loetakse vastuvõetuks, kui selle poolt antakse üle poole osanike koosolekul esindatud häältest, kui seaduses või põhikirjas ei ole ette nähtud suurema häälteenamuse nõuet.
36.	Isiku valimisel loetakse valituks kandidaat, kes sai teistest enam hääli. Häälte võrdsel jagunemisel heidetakse liisku.

OSAÜHINGU JUHTIMINE

37.	Osaühingu tegevust juhivad ja korraldavad nõukogu ja juhataja.
38.	Juhataja juhib osaühingut ja esindab seda kõigis õigustoimingutes.
39.	Juhatajal on seadusest ja põhikirjast  tulenevad õigused, kohustused ja vastutus.
40.	Juhataja valib ja kutsub tagasi nõukogu. Osaühingu asutamisel valib juhataja asutaja.
41.	Juhataja valitakse kolmeks aastaks.
42.	Osaühingu asutamisel kinnitatakse juhataja Haapsalu Linnavalitsuse ettepanekul asutamisotsusega.

43.	Juhataja:
43.1.	teostab igapäevaseid osaühingu finantsmajanduslikke tehinguid;
43.2.	korraldab osaühingu raamatupidamist;
43.3.	koostab osaühingu eelarve projekti ja tegevusaruande ning esitab selle kinnitamiseks nõukogule;
43.4.	annab majandusaasta aruande läbivaatamiseks audiitorile ja nõukogule ja esitab selle koos audiitori järeldusotsuse ja nõukogu arvamusega kinnitamiseks Haapsalu Linnavalitsusele;
43.5.	koostab osaühingu arengukava ja esitab selle kinnitamiseks nõukogule;
43.6.	sõlmib, muudab ja lõpetab töölepingud osaühingu töötajatega ja määrab neile töötasu;
43.7.	sõlmib lepingu osaühingu audiitoriga;
43.8.	koostab ja kinnitab osaühingu töösisekorraeeskirjad;
43.9.	korraldab osaühingu töötervishoiu- ja tööohutusalast tegevust ja nõutava  dokumentatsiooni koostamist;
43.10.	esindab osaühingut;
43.11.	otsustab kõiki muid osaühingu tegevust puudutavaid küsimusi, mis ei kuulu nõukogu pädevusse.
44.	Juhataja peab täitma nõukogu ja osanike otsuseid.
45.	Tehinguid, mis väljuvad igapäevase majandustegevuse raamest või ületavad üheks majandusaastaks eelarves ettenähtud vahendid, võib juhataja teha ainult nõukogu eelneval nõusolekul.
46.	Juhataja peab esitama nõukogule vähemalt kord kvartalis ülevaate osaühingu majandustegevusest ja majanduslikust seisundist, samuti teatama koheselt majandusliku seisundi olulisest halvenemisest ja muudest osaühingu majandustegevusega seotud olulistest asjaoludest.
47.	Juhataja vastutab seaduse või põhikirja nõuete rikkumise, samuti oma kohustuste täitmata jätmise või mittenõuetekohase täitmisega osaühingule süüliselt tekitatud kahju eest.
48.	Nõukogu kavandab osaühingu tegevust ja teostab järelevalvet juhataja tegevuse üle.
49.	Osaühingu nõukogu on kuni viieliikmeline. Nõukogu liikmed valib ja kutsub tagasi Haapsalu Linnavalitsus. Nõukogu valitakse kolmeks aastaks. Osaühingu asutamisel kinnitatakse nõukogu liikmed Haapsalu Linnavalitsuse ettepanekul asutamisotsusega.
50.	Nõukogu liikmed valivad endi hulgast nõukogu esimehe, kes juhib ja korraldab nõukogu tööd.
51.	Nõukogu liikmetele võib maksta tema ülesannetele ja osaühingu majanduslikule seisule vastavat tasu. Tasu maksmise otsustab Haapsalu Linnavalitsus.
52.	Nõukogu töövormiks on koosolek, mille kutsub kokku nõukogu esimees vastavalt vajadusele, kuid mitte harvem kui kord kvartalis.
53.	Nõukogu koosolek tuleb kokku kutsuda, kui seda nõuab nõukogu liige, juhataja, audiitor või Haapsalu Linnavalitsus.
54.	Nõukogu koosolek on otsustusvõimeline, kui sellest võtab osa üle poole nõukogu liikmetest. Nõukogu otsus on vastu võetud, kui selle poolt hääletas üle poole koosolekul osalenud nõukogu liikmetest.
55.	Nõukogu:
55.1.	kinnitab osaühingu eelarve;
55.2.	annab arvamuse osaühingu majandusaasta aruande kohta;
55.3.	koostab ja kinnitab osaühingu vara valdamise, kasutamise ja käsutamise korra;
55.4.	kooskõlastab osaühingu arengukava;
55.5.	valib ja kutsub tagasi juhataja;
55.6.	annab juhatajale volituse tehingute tegemiseks, mis väljuvad igapäevase majandustegevuse raamest, s.h:
55.6.1.	kinnisasjade omandamine, võõrandamine, asjaõigusega koormamine;
55.6.2.	vallasasjade omandamine ja võõrandamine, mille hind ületab 50 000 (viiskümmend tuhat) krooni;
55.6.3.	laenude võtmine.

55.7.	sõlmib ja lõpetab lepingu juhatajaga;
55.8.	määrab juhataja palga;
55.9.	määrab audiitori tasustamise korra;
55.10.	esitab Haapsalu Linnavalitsusele üks kord aastas tegevusaruande ja ülevaate osaühingu majandustegevusest.
55.11.	täidab muid talle seadusega pandud ülesandeid.
56.	Nõukogu koosolekud protokollitakse. Protokollile kirjutavad alla kõik koosolekul osalenud nõukogu liikmed. Protokolli kantakse nõukogu liikme eriarvamus, mida ta kinnitab oma allkirjaga.
57.	Igal nõukogu liikmel on otsuse tegemisel üks hääl. Nõukogu liikmel ei ole õigust hääletamisest keelduda ega erapooletuks jääda.

RAAMATUPIDAMINE, ARUANDLUS JA KASUMI JAOTAMINE

58.	Juhataja korraldab osaühingu raamatupidamist ja aruannete koostamist.
59.	Osaühingu audiitor valitakse osanike (Haapsalu Linnavalitsuse) poolt üheks aastaks. Audiitori tegutseb vastavalt kehtivale seadusandlusele.
60.	Osaühingu raamatupidamist peetakse ja aruanded koostatakse vastavalt Eesti Vabariigi õigusaktidele.
61.	Osaühingu kasumi jaotamise otsustab Haapsalu Linnavalitsus.

OSAÜHINGU ÜHINEMINE, JAGUNEMINE JA ÜMBERKUJUNDAMINE

62.	Osaühingu ühinemine, jagunemine ja ümberkujundamine toimub vastavalt Eesti Vabariigi õigusaktidele.

OSAÜHINGU LÕPETAMINE
63.	Osaühing lõpetatakse osanike otsusel, kohtuotsusega või teistel seaduses ettenähtud alustel.
64.	Osaühingu lõpetamisel toimub selle likvideerimine, kui seaduses ei ole sätestatud teisiti.
65.	Osaühingu likvideerimine toimub Eesti Vabariigi õigusaktidega kehtestatud korras.
66.	Osaühingu likvideerijateks on juhataja, kui osanike otsusega või kohtuotsusega ei ole ette nähtud teisiti.
67.	Osaühingu lõpetamisel antakse pärast võlausaldajate nõuete rahuldamist allesjäänud osaühingu vara üle Haapsalu linnale.

22. juunil 2001. a.

Asutaja:	Haapsalu linn